MESTSKÝ ÚRAD V ŽILINE

Materiál na rokovanie pre

Mestské zastupiteľstvo v Žiline

Číslo materiálu: \_\_\_\_\_/2021

K bodu programu

SPRÁVA O  VÝSLEDKOCH KONTROL

Materiál obsahuje: Materiál prerokovaný v komisii:

* 1. Návrh na uznesenie školstva a mládeže dňa 06.04.2021
	2. Dôvodová správa
	3. Materiál – Správa o výsledkoch kontrol

Predkladá:

Ing. Vlasta Grajciarová

hlavná kontrolórka mesta

Zodpovední za vypracovanie:

Ing. Vlasta Grajciarová

hlavná kontrolórka mesta Žilina

Ing. Lenka Tomaníčková, PhD.

kontrolórka ÚHK mesta Žilina

Žilina, 27.04.2021

NÁVRH NA UZNESENIE

Uznesenie č. \_\_/2021

*Mestské zastupiteľstvo v Žiline*

1. *berie na vedomie*
2. Správu o výsledkoch kontrol.

DÔVODOVÁ SPRÁVA

V súlade s § 18f ods. 1 písm. d) zákona Slovenskej národnej rady č. 369/1990 Zb. o obecnom zriadení v znení neskorších predpisov hlavná kontrolórka mesta predkladá správu o výsledkoch kontrol priamo mestskému zastupiteľstvu na jeho najbližšom zasadnutí.

Od predloženia predchádzajúcej správy boli ukončené dve kontroly, výsledky ktorých sú uvedené v tejto správe.

Správa o výsledkoch kontrol bola prerokovaná v komisii školstva a mládeže dňa 06.04.2021, ktorá odporučila mestskému zastupiteľstvu predložený materiál zobrať na vedomie.

Materiál nemá dopad na rozpočet mesta.

Správa o výsledkoch kontrol

Predložená správa obsahuje výsledky dvoch ukončených kontrol. Kontroly boli vykonané podľa Plánu kontrolnej činnosti hlavnej kontrolórky mesta Žilina na II. polrok 2020, ktorý bol schválený Uznesením č. 64/2020 na 13. zasadnutí Mestského zastupiteľstva v Žiline konanom dňa 11.05.2020 a podľa Plánu kontrolnej činnosti hlavnej kontrolórky Mesta Žilina na I. polrok 2021, ktorý bol schválený Uznesením č. 253/2020 na 19. zasadnutí Mestského zastupiteľstva v Žiline konanom dňa 14. 12. 2020, v súlade s príslušnými ustanoveniami zákona SNR č. 369/1990 Zb. o obecnom zriadení v znení neskorších predpisov a v zmysle zákona č. 357/2015 Z. z. o finančnej kontrole a audite a o zmene a doplnení niektorých zákonov.

Výstupom z kontroly sú návrh správy a správy.

Kompletné materiály sú k dispozícií k nahliadnutiu na Útvare hlavného kontrolóra, Námestie obetí komunizmu 1, 011 31 Žilina.

1. Návrh správy a Správa č. 16/2020

Povinná osoba: Materská škola, Stavbárska 4, 010 01 Žilina.

**Predmet kontroly:** Kontrola plnenia opatrení prijatých na odstránenie nedostatkov zistených kontrolou v zmysle Správy č. 09/2014.

Kontrolované obdobie: Rok 2019.

Kontrolu vykonala: Ing. Vlasta Grajciarová.

Zhrnutie kontroly:

Výsledkom kontroly sú 3 nedostatky a 2 odporúčania.

Cieľom vykonania kontroly bolo preveriť ako sú plnené opatrenia prijaté na odstránenie nedostatkov zistených kontrolou v zmysle Správy č. 09/2014.

Výsledkom kontroly nakladania s majetkom a hospodárenia s finančnými prostriedkami v Materskej škole, Ul. Stavbárska 4, 010 01 Žilina za rok 2013 bola Správa č. 09/2014 o výsledku následnej finančnej kontroly, v ktorej bolo klasifikovaných 9 kontrolných zistení.

Povinná osoba prijala celkom 9 opatrení na nápravu zistených nedostatkov, ktorých zoznam bol doručený na Útvar hlavného kontrolóra v lehote stanovenej v predmetnej správe.

Kontrolou plnenia opatrení prijatých na odstránenie nedostatkov zistených v zmysle Správy č. 09/2014 oprávnená osoba zistila, že z celkového počtu prijatých opatrení bolo 5 opatrení splnených a 4 opatrenia boli splnené čiastočne – sú to opatrenia týkajúce sa zverejňovania zmlúv a dodatkov k zmluvám, nesprávneho spôsobu zúčtovania finančných prostriedkov v hotovosti pokladničným dokladom, ktorý nebol zúčtovaný v plnej sume, neúplného vyúčtovania cestovných náhrad a pri inventarizácii majetku niektoré súpisy neobsahovali miesto uloženia majetku.

Obsahom nedostatku č. 1 bolo zistenie, že pri všetkých zmluvách zverejnených na webovom sídle školy nie je možné zistiť dátum zverejnenia a jednu zmluvu o spolupráci pri ochrane osobných údajov a o spracúvaní osobných údajov sprostredkovateľom uzatvorenú dňa 24.5.2018 povinná osoba nezverejnila vôbec, konala v rozpore s § 5a ods. 9 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v nadväznosti na § 47a ods. 4 zákona č. 40/1964 Zb. Občiansky zákonník v tom, že táto zmluva mala byť zverejnená do 3 mesiacov od jej uzatvorenia, inak platí, že k uzavretiu takejto zmluvy nedošlo. Oprávnená osoba konštatuje, že zmluvy sú zverejnené neprehľadným spôsobom. Názvy zmlúv na webovej stránke sú často bez označenia dodávateľa, na všetkých zverejnených zmluvách chýba dátum zverejnenia. Zo zmlúv zverejnených na webovom sídle materskej školy preto nie je možné zistiť, kedy boli zmluvy zverejnené, a teda kedy nadobudli účinnosť.

Obsahom nedostatku č. 2 bola skutočnosť, že povinná osoba použila nesprávny spôsob zúčtovania finančných prostriedkov v hotovosti, pretože pokladničný doklad nebol zúčtovaný v plnej sume, čím porušil § 8 ods. 1 zákona č. 431/2002 o účtovníctve. Predmetom kontrolného zistenia č. 6 v Správe č. 09/2014 bol nesprávny spôsob zúčtovania finančných prostriedkov v hotovosti pokladničným dokladom č. 43/13 v tom, že tento doklad nebol zúčtovaný v plnej sume a teda účtovný zápis je nesprávny. Oprávnená osoba s cieľom overiť plnenie opatrenia prekontrolovala všetky pokladničné doklady príjmové a výdavkové za rok 2019. Kontrolou bolo zistené, že výdavkový pokladničný doklad č. V 127 zo dňa 23.12.2019 bol vystavený na nižšiu sumu ako priložený doklad z registračnej pokladne za nákup batérií.

Obsahom nedostatku č. 3 bolo porušenie § 3 ods. 1 a s § 36 ods. 8 zákona č. 283/2002 Z. z. o cestovných náhradách v tom, že povinná osoba nevykonala vyúčtovanie pracovnej cesty pri cestovnom príkaze č. 2/2019 a nevyplatila stravné, nakoľko povinnosť vykonania vyúčtovania jej priamo vyplýva z citovaného ustanovenia predmetného zákona. Cestovný príkaz č. 2/2019, ktorým bola riaditeľka MŠ vyslaná na pracovnú cestu na celoslovenské odborné stretnutie „Riaditeľka MŠ 2019/2020 pod tlakom legislatívnych povinností“ organizovaný 23.9.2019 v Bratislave bol zúčtovaný v pokladni MŠ pod výdavkovým dokladom č. 99/2019 zo dňa 23.10.2019. Riaditeľke školy boli preplatené cestovné náhrady – iba cestovné výdavky za cestu vlakom vo výške 24,28 €.

Cestovné výdavky na cestovnom príkaze neobsahovali stravné, hoci ani z pozvánky a ani zo správy z pracovnej cesty nevyplýva, že by bolo stravné zabezpečené organizátorom školenia.

Cestovný príkaz nie je vystavený na tlačive, ktoré je súčasťou vnútornej smernice č. 6/2018 o cestovných náhradách. Chýba druhá strana cestovného príkazu – vyúčtovanie pracovnej cesty s vyznačením odchodu – príchodu z pracovnej cesty, vyúčtovanie nákladov na pracovnú cestu, dátum a podpis účtovateľa. Z predloženého cestovného príkazu a cestovných dokladov bolo možné určiť predpokladaný počet hodín pracovnej cesty, oprávnená osoba preto vychádzala z predpokladu, že pracovná cesta trvala minimálne 12 hodín a viac, preto riaditeľke materskej školy patrilo stravné vo výške 7,60 €.

Okrem toho kontrolou dokladov na prevádzkovom účte školy bolo zistené, že v dvoch prípadoch povinná osoba nevykonala základnú finančnú kontrolu pri dobropise a mylnej platbe.

Oprávnená osoba odporučila povinnej osobe:

- prepracovať webovú stránku tak, aby bolo možné zmluvu jasne identifikovať podľa dodávateľa a zistiť dátum zverejnenia zmluvy,

- vypracovať novú aktuálnu smernicu o finančnej kontrole v zmysle zákona č. 357/2015 Z. z. o finančnej kontrole a vnútornom audite.

Kontrolou neboli zistené závažné nedostatky.

1. Správa č. 04/2021

Povinná osoba: Mesto Žilina – Mestský úrad, Nám. obetí komunizmu 1, 011 31 Žilina.

**Predmet kontroly:** Kontrola bežných a kapitálových výdavkov v podprograme 13.7 Komunitné centrum.

Kontrolované obdobie: Rok 2020.

Kontrolu vykonala: Ing. Lenka Tomaníčková, PhD..

Zhrnutie kontroly:

Kontrolou neboli zistené nedostatky.

Cieľom vykonania kontroly bolo preveriť použitie bežných aj kapitálových výdavkov za rok 2020 v podprograme 13. 7 na Komunitné centrum. Mesto Žilina v roku 2011 otvorilo v lokalite Bratislavskej ulice Nízkoprahové denné centrum pre deti a rodinu „Na predmestí“. Výstavba centra bola finančne podporená z dotačnej schémy splnomocnenca vlády SR pre rómske komunity v roku 2010 a z prostriedkov mesta Žilina. V roku 2014 sa Nízkoprahové centrum transformovalo na Komunitné centrum. V zmysle Všeobecne záväzného nariadenia mesta Žilina č. 15/2018 o sociálnych službách, výške, spôsobe určenia a platenia úhrady za sociálne služby poskytované mestom Žilina Komunitné centrum poskytuje službu krízovej intervencie. Podľa Čl. 4 ods. 2 a 4 služby krízovej intervencie sú poskytované ambulantnou aj terénnou formou a sú poskytované bezplatne. Cieľom komunitného centra je najmä aktivizácia jednotlivcov, podpora rodín s deťmi, pomoc seniorom, slobodným matkám s deťmi, osobám so závislosťou z marginalizovaných skupín. V rámci komunitného centra je bezplatne poskytované sociálne poradenstvo, pomoc pri uplatňovaní práv, ale aj pomoc pri príprave na školskú dochádzku, preventívne a voľnočasové aktivity pre deti.

V kontrolovanom období roku 2020 bol celkový rozpočet Komunitného centra po úpravách vo výške 177 486,00 €.

Skutočné čerpanie predstavovalo sumu 99 522,74 €, čo predstavuje 56,07 %.

|  |  |  |  |  |
| --- | --- | --- | --- | --- |
| *Kategória* | *Schválený rozpočet* | *Upravený rozpočet* | *Skutočné čerpanie* | *Skutočné čerpanie v %* |
| 600 | 52 000,00 | 142 486,00 | 78 940,52 | 55,40 |
| 700 | 30 000,00 | 35 000,00 | 20 582,22 | 58,81 |
| *Spolu* | 82 000,00 | 177 486,00 | 99 522,74 | 56,07 |

Oprávnenej osobe boli ku kontrole predložené doklady – faktúry, platobné poukazy, výdavkové pokladničné doklady a mzdové výkazy, preukazujúce čerpanie výdavkov na mzdy, tovary a služby za rok 2020. Kontrolou boli preverené všetky predložené doklady. V nasledujúcej tabuľke je uvedený rozpočet Komunitného centra na kategórii 630. V kontrolovanom období boli schválené výdavky aj na kategórii 640 celkom vo výške 700,00 €, ktoré však neboli čerpané. Tieto výdavky boli schválené na nemocenské dávky vo výške 150,00 € a príplatky a príspevky vo výške 550,00 €.

|  |  |  |  |  |
| --- | --- | --- | --- | --- |
| *Kategória* | *Schválený rozpočet* | *Upravený rozpočet* | *Skutočné čerpanie* | *Skutočné čerpanie v %* |
| 632 | Energie, voda a komunikácie | 6 626,00 | 5 021,00 | 3 440,31 | 68,52% |
| 633 | Materiál | 2 610,00 | 3 701,00 | 3 177,40 | 85,85% |
| 635 | Rutinná a štandardná údržba | 500,00 | 4 594,00 | 4 472,57 | 97,36% |
| 637 | Služby | 2 406,00 | 4 572,00 | 4 162,05 | 91,03% |
|  *Spolu 630* | *12 142,00* | *17 888,00* | *15 252,33* | *85,27* |

Kategória 632 – Energie, voda a komunikácie

Vykonanou kontrolou bolo zistené, že povinná osoba hradila výdavky za dodávku elektrickej energie na základe Zmluvy č. 321796/1/18 s dodávateľom Stredoslovenská energetika, a. s.. V kontrolovanom období sa čerpalo v podprograme 13.7 na odberné miesto Komunitné centrum celkom 2 579, 62 €. Povinná osoba ďalej čerpala výdavky na komunikácie – pripojenie internetu a telefóny v celkovej sume 860, 69 €.

Kategória 633 – Materiál

V kontrolovanom období roku 2020 povinná osoba čerpala výdavky na nákup materiálu v celkovej sume 3 177, 40 €. Povinná osoba obstarala nábytok do komunitného centra v celkovej hodnote 1 084,25 € (DF 20666 zo dňa 7. 12. 2020). Jednalo sa o skrine s posuvnými dvermi s policami – 4 ks. Vykonanou kontrolou bolo ďalej zistené, že povinná osoba v roku 2020 hradila z podprogramu 13.7 Komunitné centrum aj výdavky na prerobenie nebytového priestoru na ulici Korzo 35 – Hájik za účelom vybudovania ďalšieho komunitného centra. Jednalo sa o dodávku a montáž žalúzií v sume 77,34 € (DF 20200166 zo dňa 17. 12. 2020) a montáž a zapojenie zabezpečovacieho systému v sume 826, 00 € (DF 132020 zo dňa 21. 12. 2020.

Povinná osoba ďalej obstarala čistiace potreby pre komunitné centrum v sume 801,94 € (DF 1412000938 zo dňa 21. 12. 2020). Jednalo sa o dodanie čistiacich potrieb pre viaceré zariadenia povinnej osoby, v celkovej hodnote 7 763,60 €, z toho pre komunitné centrum na Bratislavskej ulici bol dodaný tovar v hodnote 801, 94 €, súlade s čerpaním v programe 13.7. Čistiace potreby boli obstarané súhrnne ako zákazka s nízkou hodnotou pre všetky zariadenia.

Medzi výdavky na materiál tiež patril nákup krovinorezu a oleja v sume 184, 64 € (DF 2020006217 zo dňa 22.9. 2020, z toho 178,80 € krovinorez Stiga SBC 252 D a 5, 84 € olej Castrol Garden 2 T). Kontrolou bolo zistené, že dodávateľská faktúra, ktorá slúžila zároveň ako dodací list, bola doručená povinnej osobe dňa 22. 9. 2020. Dátum dodania tovaru na faktúre nie je uvedený. Podľa protokolu o zaradení do majetku bol krovinorez zaradený už dňa 18. 9. 2020, teda skôr, ako bola doručená faktúra, resp. dodací list.

Vykonanou kontrolou bolo zistené, že ostatné výdavky v kategórií 633 v celkovej sume 203,23 € predstavovali drobný nákup v hotovosti, a to:

* Nákup tovaru – Ševt – farbičky, papiere, lepidlá, modelovacia hmota.. v sume 68,69 €
* Nákup tovaru – Dráčik – Lego v sume 34, 57 €
* Nákup tovaru – Technomax – krompáč, rukavice ochranné, vedro, vrecia v sume 76, 57 €
* Nákup tovaru - Edis – toner v sume 23,40 €

Kategória 635 – Rutinná a štandardná údržba

Povinná osoba v tejto kategórií čerpala výdavky v celkovej hodnote 4 472,57 €. Medzi výdavky bola zahrnutá faktúra za vykonané stavebné práce na základe objednávky č. 202001811 v sume 3 497,10 € (DF 2020035 zo dňa 25.11.2020) a v sume 975,47 € na základe objednávky č. 202001952. Jednalo sa o opravu havarijného stavu unimobuniek na Bratislavskej ulici (strecha, svietidlá - elektroinštalácia, strop, podlaha).

Kategória 637 – Služby

Povinná osoba v tejto kategórii čerpala výdavky v hotovosti na výrobu kľúčov v celkovej sume 24,60 €:

* Výroba kľúčov – suma 13, 60 €
* Výroba kľúčov – suma 11,00 €

Výdavky na tejto kategórií ďalej boli čerpané na prídel do sociálneho fondu vo výške 622,45 € a na odmeny zamestnancov mimopracovného pomeru vo výške 3 515, 00 € (5 zamestnanci). Celkové čerpanie predstavovalo sumu 4 162, 05 €.

Kategória 610 a 620

Vykonanou kontrolou bolo ďalej zistené, že v kontrolovanom roku 2020 v komunitnom centre pracovalo 6 zamestnancov. Z uvedeného počtu 3  zamestnanci boli zaradení v platovej triede T 2 – výška základnej mzdy 850 €. Mzdy boli čerpané z rozpočtu odboru sociálneho a bytového.

Od 15. 9. 2020 nastúpili 2 zamestnankyne a od 1.12.2020  nastúpila 1 zamestnankyňa cez národný projekt TSP II – Implementačná agentúra MPSVaR SR – tieto mzdy boli čerpané z rozpočtu odboru investičného.

Ďalej boli v kontrolovanom období čerpané výdavky na zamestnancov na dohodu o pracovnej činnosti:

* 2 zamestnanci -  druh pracovnej činnosti: ochrana verejného a súkromného majetku, ochrana životného prostredia v lokalite Bratislavskej ulice a
* 3 zamestnanci - druh pracovnej činnosti: krúžok výtvarný, športový, tvorivé dielne.

V nasledujúcej tabuľke je uvedený rozpočet Komunitného centra na kategórií 610 a 620 (zamestnanci v pracovnom pomere):

|  |  |  |  |  |
| --- | --- | --- | --- | --- |
| *Kategória* | *Schválený rozpočet* | *Upravený rozpočet* | *Skutočné čerpanie* | *Skutočné čerpanie v %* |
| 610 | Mzdy, platy, služobné príjmy a ostatné osobné vyrovnania | 29 016,00 | 89 084,00 | 47 178,06 | 52,96 |
| 620 | Poistné a príspevok do poisťovní | 10 142,00 | 34 814,00 | 16 510,13 | 47,42 |
| *Spolu* | *39 158,00* | *123 898,00* | *63 688,19* | *51,40* |

Vykonanou kontrolou bolo zistené, že v kategórií 610 bolo na tarifný plat, osobný plat, základný plat, funkčný plat, hodnostný plat, plat, vrátane ich náhrad čerpané 33 938,85 € a na odmeny bolo čerpané 13 239,21 €.

Kategória 700

V kontrolovanom roku 2020 boli čerpané kapitálové výdavky v celkovej sume 20 582, 22 €.

Výdavky boli čerpané na akciu: údržba miestnej komunikácie vo vnútrobloku na ul. Bratislavská a stavebné úpravy nebytovej časti na komunitné centrum.

Výdavky boli čerpané nasledovne:

* Asfaltérske práce v sume 14 570, 40 € (DF 20201202), predmetom fakturácie bolo vyspravenie podkladu asfaltovou drvou, položenie asfaltovej vrchnej vrstvy, vyčistenie rigola a poplatky za odvoz a uloženie odpadu.
* Realizácia štrkového zásypu a rekonštrukcia zámkovej dlažby v sume 1 297,08 € (DF 20201207), predmetom fakturácie bolo odstránenie zámkovej dlažby a obrubníkov, osadenie nových obrubníkov a dlažieb a práce s tým súvisiace.

Ďalej boli čerpané kapitálové výdavky vo výške 4 714,74 € (DF 202082) na úpravy nebytovej časti prízemia obytného domu č. 8435/35, Žilina – Hájik na komunitné centrum v súlade so Zmluvou o dielo č. 322/2020 zo dňa 23. 7. 2020.

Vykonanou kontrolou bolo zistené, že zhotoviteľ na doručenej faktúre pri udaní ceny za dielo uviedol správnu sumu, v súlade so zmluvou o dielo – 4 714, 37 €. V súčtovom riadku však bola uvedená nesprávna suma 4 714, 74 €. Rozdiel oproti zmluvne dohodnutej sume predstavoval 0, 37 €. Oprávnená osoba nevyhodnotila túto skutočnosť vzhľadom na zanedbateľnú sumu ako nedostatok, avšak odporúča povinnej osobe dôslednejšiu kontrolu účtovných dokladov pred ich úhradou.

Kontrolou neboli zistené nedostatky.